Mun fleiri hafa greitt atkvæði utan kjörfundar á höfuðborgarsvæðinu nú en fyrir síðustu forsetakosningar árið 2012 . Í dag eru tólf dagar þar til gengið verður til forsetakosnigna , laugardaginn 25. júní . Þegar utankjörfundaratkvæðagreiðslan lokaði í gær höfðu 5.953 mann greitt atkvæði í forsetakosningunum . 695 atkvæði höfðu verið póstlögð og 5.258 manns höfðu komið að kjósa . Leiða má líkur að því að sá mikli fjöldi fólks sem lagt hefur leið sína til Frakklands til að fylgjast með íslenska karlalandsliðinu í knattspyrnu leika á Evrópumeistarmótinu geti skýrt þann mikla fjölda sem þegar hefur kosið . Knattspyrnusamband Íslands , KSÍ , býst við að um 8.000 íslenskir stuðningsmenn fylgist með landsliðinu keppa við Portúgal í Saint-Étienne í kvöld . Samkvæmt upplýsingum frá sýslumannsembættinu á höfuðborgarsvæðinu sem heldur utan um utankjörfundaratkvæðagreiðsluna eru þetta nokkuð háar tölur miðað við fyrri ár , svo mörgum dögum fyrir kosningar . Erfitt sé hins vegar að gera nákvæman samanburð því sýslumannsembættin á höfuðborgarsvæðinu hafa verið sameinuð síðan 2012 . Í ár var farið fyrr á hjúkrunarheimili fyrir aldraða en það skýri hins vegar ekki svo mikla aðsókn ellefu dögum fyrir kjördag . Auglýsing Séu tölurnar frá Reykjavík 2012 annars vegar og höfuðborgarsvæðinu 2016 hinsvegar bornar saman sést að nokkuð stökk hefur orðið í aðsókn á kjörstað undanfarna daga , miðað við árið 2012 . Rétt er að ítreka að þetta er aðeins gert til samanburðar á hegðun fólks dagana fyrir kjördag . Hins vegar er auðvelt að sjá breytta hegðun kjósenda . Í síðustu þremur kosningum , forsetakosningum 2012 , Alþingiskosningunum 2013 og sveitarstjórnarkosningum 2014 , hefur umferðin á utankjörfund aukist jafnt og þétt þar til kemur að kjördegi . Það er því líklegt að enn eigi aðsóknin eftir að aukast út næstu viku jafnvel þó margir virðist hafa kosið áður en Ísland hóf leik á Evrópumótinu . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .